**Anul 2022 – numărul 33**

**16-19 august**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 16 - 21 august 2](#_Toc112066343)

[Selecție de Acte normative apărute în Monitorul Oficial al României în perioada 16– 19 august, 2022 3](#_Toc112066344)

[Comunicate de presă ale Guvernului României 3](#_Toc112066345)

[Palatul Victoria, iluminat în roșu cu ocazia Zilei naţionale pentru comemorarea martirilor Brâncoveni şi de conştientizare a violenţelor împotriva creştinilor 3](#_Toc112066346)

[Premierul Nicolae-Ionel Ciucă: Guvernul continuă pregătirea sezonului rece, asigurând populației și economiei românești alimentarea cu energie, în condițiile aplicării măsurilor de plafonare și compensare stabilite 4](#_Toc112066347)

[Informaţie Europeană 5](#_Toc112066348)

[NOUTĂȚI – Informații UTILE 5](#_Toc112066349)

[POIM: Instrucțiune pentru aprobarea Metodologiei de ajustare a prețurilor și a valorilor devizelor generale în cadrul proiectelor finanțate din fonduri externe nerambursabile 5](#_Toc112066350)

[Executivul a aprobat majorarea bugetului total al schemei de ajutor de stat 807/2014 pentru stimularea investițiilor cu impact major în economie 6](#_Toc112066351)

[Modificări aduse procedurilor de acordare a finanțărilor nerambursabile pentru proiectele culturale 6](#_Toc112066352)

[PNDR: Peste 1.300 de mici fermieri vor primi 20 de milioane de euro pentru dezvoltarea fermelor mici 6](#_Toc112066353)

[PNRR 7](#_Toc112066354)

[PNRR: Instrucțiune privind interpretarea unitară a eligibilității sumelor prevăzute în bugetul proiectelor depuse în cadrul Investiției I2. Modernizarea/crearea de muzee și memoriale 7](#_Toc112066355)

[Consultări 7](#_Toc112066356)

[POIM: Apelul destinat eficienței energetice la nivelul IMMurilor și întreprinderilor mari, lansat spre consultare publică! 7](#_Toc112066357)

[APELURI – Finanțări 8](#_Toc112066358)

[POC 4.1.1: A început etapa de preînscriere în platforma IMM Recover pentru contractarea granturilor destinate activităților productive 8](#_Toc112066359)

[Începând cu data de ieri, 16 august 2022, potențialii beneficiari se pot înrola în aplicația IMM Recover și pregăti documentele pentru Acțiunea 4.1.1. – „Investiții în activități productive”. 8](#_Toc112066360)

[Din actualitatea europeană 9](#_Toc112066361)

[De ce este importantă securitatea cibernetică pentru UE 9](#_Toc112066362)

Repere din agenda publică a conducerii Instituţiei Prefectului - Judeţul Hunedoara
în perioada 16 - 21 august

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților SZÉLL Lőrincz și Gheorghe-Bogdan URDEA:

| *Eveniment* | ***Data*** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara.* | ***16 august*** |
| *Întâlnire de lucru cu Inspectorul general al Inspectoratului Școlar Județean Hunedoara.* | ***16 august*** |
| *Întâlnire de lucru cu Inspectorul general al Inspectoratului Școlar Județean Hunedoara și cu dl. europarlamentar Iuliu Winkler.* | ***16 august*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, DSP Hunedoara, SJPI Hunedoara.* | ***17 august*** |
| *Întâlnire cu directorul executiv al Direcției Județene pentru Sport și Tineret Hunedoara și cu directorul Sport Club Municipal Deva.* | ***18 august*** |
| *Întâlnire cu inspectorul șef al Inspectoratului Școlar Județean Hunedoara.* | ***18 august*** |
| *Participare la startul festiv al Campionatului Național de Super Rally.* | ***19 august*** |
| *Participare la încheierea primei ediții a „Cupei Cartierelor la Fotbal”.*  | ***19 august*** |
| *Participare la încheierea programului „HERCULES”, inițiat de Ministerul Sportului și organizat de Direcția Județeană pentru Tineret și Sport Hunedoara.*  | ***19 august*** |
| *Întâlnire cu reprezentantul Crucii Roșii Hunedoara.*  | ***19 august*** |
| *Participare la Zilele Comunei Lunca Cernii de Jos.*  | ***20 august*** |
| *Participare la ceremonialul dedicat ostașilor români din Pasul Vâlcan.*  | ***20 august*** |

 Cancelaria Prefectului

🏵🏵🏵



Selecție de Acte normative apărute în Monitorul Oficial al României
în perioada 16– 19 august, 2022

**M. Of. nr. 809/17 august 2022**

* **1025** – **Guvernul României** – Hotărâre pentru stabilirea aspectelor tehnice și organizatorice privind funcționarea în sistem-pilot, precum și a celor privind operaționalizarea Sistemului informatic de monitorizare electronică

**M. Of. nr. 810/17 august 2022**

* **2121** – **Ministerul Mediului, Apelor și Pădurilor** – Ordin pentru aprobarea Schemei de ajutor de stat „Sprijin pentru investiții în noi suprafețe ocupate de păduri
* **2122** - **Ministerul Mediului, Apelor și Pădurilor** – Ordin pentru aprobarea Schemei de ajutor de stat „Sprijin pentru refacerea potențialului forestier afectat de incendii, de fenomene meteorologice nefavorabile care pot fi asimilate unei calamități naturale, de infestări ale plantelor cu organisme dăunătoare și de evenimente catastrofale“

**M. Of. nr. 817/18 august 2022**

* **1031** – **Guvernul României** – Hotărâre privind stabilirea valorii ajutorului financiar în avans pentru depozitarea privată a cărnii de porc
* **1032** – **Guvernul României** – Hotărâre privind acordarea unor ajutoare excepționale producătorilor agricoli din sectorul vegetal

**M. Of. nr. 818/19 august 2022**

* **1293** – **Ministerul Antreprenoriatului și Turismului** – Ordin pentru aprobarea Procedurii de avizare a organizațiilor de management al destinației

**M. Of. nr. 820/19 august 2022**

* **2034** – **Ministerul Investițiilor și Proiectelor Europene** – Ordin privind aprobarea elementelor de cost semnificative pentru proiectele de infrastructură majoră de rețele sau sisteme centralizate de termoficare

**M. Of. nr. 821/19 august 2022**

* **19** – **Guvernul României -** Ordonanță cu privire la rectificarea bugetului de stat pe anul 2022

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Palatul Victoria, iluminat în roșu cu ocazia Zilei naţionale pentru comemorarea martirilor Brâncoveni şi de conştientizare a violenţelor împotriva creştinilor

Guvernul marchează astăzi Ziua naţională pentru comemorarea martirilor Brâncoveni şi de conştientizare a violenţelor împotriva creştinilor, prilej cu care Palatul Victoria va fi iluminat în roșu în această seară, între orele 20.00 și 24.00.

Amintirea marelui domnitor al Țării Românești Constantin Brâncoveanu, ocrotitor al culturii, credinței și al tradiției românești rămâne și astăzi vie, după mai bine de 300 de ani de la martiriul său împreună cu cei patru fii ai săi, Constantin, Ștefan, Radu și Matei, și cu sfetnicul Ianache, devenit simbol al jertfei supreme pentru credința strămoșească și pentru propriul popor.

”Chiar dacă acele vremuri în care lupta pentru supremație nu avea limite și nu punea preț pe viață par demult apuse, vedem din păcate și astăzi, în întreaga lume, cum oameni nevinovați cad pradă violențelor pentru simplul motiv că împărtășesc altă credință. În plin secol XXI, asistăm încă la conflicte care opun religii, cărora le cad victime oameni simpli, nevinovați. Este dureros și ceea ce vedem, de aproape o jumătate de an, chiar lângă granițele României, cum o țară este decimată de o altă țară de aceeași credință, într-un război în care milioane de oameni mor sau sunt nevoiți fugă din propriile case și au fost bombardate chiar și spitale, școli și biserici. Nimic nu justifică violența. Cu atât mai mult, credința trebuie să ne apropie și să punem viața pe primul plan. Această zi de conștientizare a violențelor împotriva creștinilor reprezintă un îndemn la înțelegere și pace între oameni”, a declarat premierul Nicolae-Ionel Ciucă.

Ziua de 16 august este marcată în fiecare an ca Zi națională pentru comemorarea martirilor Brâncoveni şi de conştientizare a violenţelor împotriva creştinilor, conform Legii 134/2020, care prevede iluminarea în roșu a sediilor instituțiilor și a unor obiective publice, precum și organizarea manifestări publice și evenimente comemorative.

\*

Premierul Nicolae-Ionel Ciucă: Guvernul continuă pregătirea sezonului rece, asigurând populației și economiei românești alimentarea cu energie, în condițiile aplicării măsurilor de plafonare și compensare stabilite

Premierul Nicolae-Ionel Ciucă a convocat prima reuniune a Comitetului interministerial pentru asigurarea rezilienței energetice și implementarea proiectelor de infrastructură în energie, mecanism de lucru constituit astăzi, coordonat la nivel de Prim-ministru.

”La nivelul Guvernului continuăm pregătirea sezonului rece, asigurând populației și economiei românești alimentarea cu energie. Așa cum ne-am asumat, măsurile de plafonare și compensare a prețului la energie vor rămâne active, în formula necesară protejării cetățenilor și economiei.

În paralel, stabilim noi responsabilități pentru a accelera implementarea proiectelor de infrastructură în energie, valorificând oportunitățile pe care România le are la nivel național și geo-strategic”, a afirmat premierul Nicolae-Ionel Ciucă.

În cadrul reuniunii s-a discutat despre identificarea soluțiilor pentru aplicarea măsurilor de protejare a consumatorilor casnici și economiei de efectele creșterii prețurilor la energie.

Prim-ministrul a stabilit un plan de acțiune care să asigure predictibilitate din perspectiva producției de energie, cât și din punct de vedere bugetar.

La solicitarea premierului, Ministerul Energiei va prezenta în data de 22 august situația programelor de investiții în capacitățile de producție, atât ale companiilor de stat, cât și cele dezvoltate de mediul privat.

Tot în cursul zilei de luni, 22 august, ANRE va transmite Guvernului României o informare cu privire la evoluția pieței energetice din ianuarie până în prezent, cât și cu privire la stadiul implementării schemei de sprijin reglementate prin  OUG 27/2022  privind măsurile aplicabile clienților finali din piața de energie electrică și gaze naturale în perioada 1 aprilie 2022-31 martie 2023, precum și pentru modificarea și completarea unor acte normative din domeniul energiei.

De asemenea, până la data de 31 august a.c., Ministerul Energiei va transmite Comitetului interministerial pentru asigurarea rezilienței energetice și implementarea proiectelor de infrastructură în energie Programul de iarnă în domeniul energetic.

**Informații suplimentare:**

Comitetul interministerial pentru asigurarea rezilienței energetice și implementarea proiectelor de infrastructură în energie este constituit din reprezentanții următoarelor instituții: Secretariatul General al Guvernului, Ministrul Energiei, Ministrul Finanțelor, Ministrul Afacerilor Externe, Ministrul Afacerilor Interne, Ministrul Dezvoltării, Lucrărilor Publice și Administrației, Ministrul Investițiilor și Proiectelor Europene, Ministrul Mediului, Apelor și Pădurilor, Ministrul Economiei, Ministrul Antreprenoriatului și Turismului, Consiliul Concurenței, Autoritatea Națională de Reglementare în Domeniul Energiei (ANRE), Agenția Națională pentru Achiziții Publice, Agenția Națională pentru Resurse Minerale, Administrația Națională Apele Române, Administrația Națională a Rezervelor de Stat și Probleme Speciale, Administrația Națională de Meteorologie, Autoritatea Competentă de Reglementare a Operațiunilor Petroliere Offshore la Marea Neagră.

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției cehe | **Președinția cehă a Consiliului UE: 1 iulie-31 decembrie 2022**Prioritățile președinției cehe se reflectă în deviza acesteia: **„Europa ca misiune: regândire, reconstrucție, reîntărire”**.Pe parcursul acestei a doua președinții cehe a Consiliului UE, Republica Cehă se va concentra asupra a cinci **domenii prioritare** strâns legate între ele:* gestionarea crizei refugiaților și redresarea Ucrainei după război
* securitatea energetică
* întărirea capabilităților de apărare ale Europei și a securității spațiului cibernetic
* reziliența strategică a economiei europene
* reziliența instituțiilor democratice

Conform unui anunț făcut, la 16 iunie 2022, de prim-ministrul ceh, Petr Fiala, președinția cehă a Consiliului Uniunii Europene va acorda prioritate organizării unui summit privind reconstrucția Ucrainei și lansării unui plan Marshall pentru această țară. "Am dori să organizăm un summit privind reconstrucția postbelică a Ucrainei cu un plan Marshall, în prezența președintelui ucrainean Zelenski", a declarat prim-ministrul ceh la 16 iunie, conform site-ului președinției cehe.Site-ul președinției cehe: https://czech-presidency.consilium.europa.eu/ |
| Europa se confruntă în prezent cu numeroase probleme și provocări, dar dacă acționăm cu unitate și hotărâre, vom ieși din aceste crize mai puternici și mai rezilienți- *Petr Fiala, Prezentarea priorităților politice ale președinției cehe la Palatul Hrzánský din Praga, 15 iunie 2022* |

🏵🏵🏵

NOUTĂȚI – Informații UTILE

POIM: Instrucțiune pentru aprobarea Metodologiei de ajustare a prețurilor și a valorilor devizelor generale în cadrul proiectelor finanțate din fonduri externe nerambursabile

AM POIM a publicat ieri, 18 august 2022, Instrucțiunea nr. 51/18.08.2022 pentru aprobarea Metodologiei de ajustare a prețurilor și a valorilor devizelor generale în cadrul proiectelor finanțate din fonduri externe nerambursabile.

[***Descarcă***](https://mfe.gov.ro/wp-content/uploads/2022/08/d886004f66ba8533408ce16fd629f3f9.pdf) documentul

Sursa: MIPE

\*

Executivul a aprobat majorarea bugetului total al schemei de ajutor de stat 807/2014 pentru stimularea investițiilor cu impact major în economie

În cadrul ședinței de guvern de astăzi, 18 august 2022, executivul a aproba Hotărârea de Guvern privind modificarea art. 4 alin. (2) și (3) din Hotărârea Guvernului nr. 807/2014 pentru instituirea unor scheme de ajutor de stat având ca obiectiv stimularea investițiilor cu impact major în economie.

Actul normativ vizează majorarea bugetului total al schemei de ajutor de stat având ca obiectiv stimularea investițiilor cu impact major în economie, cu circa un miliard de lei, de la 6,380 miliarde lei la 7,379 miliarde lei.

Măsura a fost luată având în vedere interesul manifestat de mediul de afaceri pentru aceasta schemă, în sesiunea din 15 iunie - 26 iulie 2022 fiind depuse un număr de 193 de proiecte de investiții, unele dintre acestea fiind cu valori mari.

Schema de ajutor de stat are în vedere finanțarea investițiilor, realizate de întreprinderi, în active corporale și necorporale de înaltă tehnologie în valoare de minimum 4,5 milioane lei.

Obiectivul schemei este susținerea dezvoltării regionale prin realizarea de investiții în sectoarele de activitate care creează produse cu valoare adăugată mare.

Proiectele de investiții aflate în proces de implementare vor avea un impact semnificativ în economie prin crearea a 21.680 locuri de muncă și plata unor contribuții la bugetul de stat în valoare de peste 6,19 miliarde  lei.

Proiectul de HG a fost lansat în consultare publică în perioada 9 - 19 august 2022. Mai multe informații sunt disponibile [**aici**](https://www.fonduri-structurale.ro/stiri/29310/suplimentare-a-bugetului-schemei-de-ajutor-de-stat-807-2014-cu-1-miliard-de-lei-proiectul-de-hg-in-consultare-publica).

Sursa: Guvernul României

\*

Modificări aduse procedurilor de acordare a finanțărilor nerambursabile pentru proiectele culturale

Ca urmare a modificării Ordonanței Guvernului nr. 51/1998 privind finanțarea proiectelor culturale, Ministerul Culturii a efectuat o serie de modificări  asupra procedurilor de acordare a finanțărilor nerambursabile pentru proiectele culturale.

Modificările vizează proiectele din cadrul Programului Prioritar de finanțare al Ministerului Culturii și Programul Nevoi culturale de urgență.

Noul Regulament este aplicabil proiectelor care se vor desfășura în al doilea semestru al anului 2022.

Regulamentul privind regulile si criteriile specifice de acordare a finanțărilor nerambursabile în semestrul II al anului 2022 și anexele la acesta pot fi consultate [**aici**](https://www.fonduri-structurale.ro/descarca-document/39784).

Sursa: Ministerul Culturii

\*

PNDR: Peste 1.300 de mici fermieri vor primi 20 de milioane de euro pentru dezvoltarea fermelor mici

Agenția pentru Finanțarea Investițiilor Rurale a publicat ieri, 16 august 2022, lista fermierilor care au solicitat finanțare pentru dezvoltarea fermelor mici (submăsura 6.3 din Programul Național de Dezvoltare Rurală 2014 – 2020). Acest Raport de selecție lunar, publicat pe pagina de internet a AFIR în data de 12.08.2022, conține lista cererilor de finanțare depuse online în perioada 27 octombrie – 26 noiembrie 2021 (respectiv, etapa a treia din sesiunea 2021 a submăsurii 6.3).

În urma procesului de evaluare și de selecție, 1.334 de investiții în ferme mici sunt selectate pentru a primi fonduri în valoare totală de 20.010.000 de euro. Totodată, în cadrul acestui Raport, sunt incluse și 256 de proiecte declarate neeligibile, alte 11 cereri de finanțare neconforme și 20 de proiecte care au fost retrase de către solicitanți.

Sprijinul acordat fermierilor prin această linie de finanțare este 100% nerambursabil și are valoarea de 15.000 de euro/ proiect. Finanțarea pentru dezvoltarea fermelor mici se acordă în baza unui plan de afaceri, în două tranșe (75% din sprijin la primirea deciziei de finanțare și 25% în maximum trei ani de la primirea deciziei de finanțare).

„Selecția cererilor de finanțare depuse pentru submăsura 6.3, în etapa a treia, încheie practic procesul de evaluare și analiză al tuturor proiectelor depuse până în prezent pentru perioada de tranziție 2021 – 2022.  [...] Acești bani europeni, deosebit de importanți, vor putea ajunge la fermierii, procesatorii și antreprenorii din mediul rural românesc, plățile trebuind decontate până la 31 decembrie 2025” a precizat Dorin Opreanu, directorul general al AFIR.

AFIR a precizat faptul că pentru perioada 2021 – 2022, experții agenției au primit și evaluat 28.522 de solicitări de finanțare în valoare de 2,37 miliarde de euro. Dintre acestea, au fost selectate până în prezent 17.534 de proiecte însumând 1,15 miliarde de euro.

Sursa: AFIR

🏵🏵🏵

PNRR

PNRR: Instrucțiune privind interpretarea unitară a eligibilității sumelor prevăzute în bugetul proiectelor depuse în cadrul Investiției I2. Modernizarea/crearea de muzee și memoriale

Ministerul Investițiilor și Proiectelor Europene a publicat ieri, 17 august 2022, Instrucțiunea nr. 3/17.08.2022 privind interpretarea unitară a eligibilității sumelor prevăzute în anumite linii bugetare cuprinse în bugetul cererilor de finanțare depuse în cadrul Componentei C11 – Turism și cultură Investiția I2. Modernizarea/crearea de muzee și memoriale din cadrul Planului Național de Redresare și Reziliență.

[**Descarcă**](https://www.fonduri-structurale.ro/descarca-document/39795) documentul

Sursa: MIPE

🏵🏵🏵

Consultări

POIM: Apelul destinat eficienței energetice la nivelul IMMurilor și întreprinderilor mari, lansat spre consultare publică!

AM POIM a lansat ieri, 18 august 2022, în consultare publică ghidul solicitantului „***Eficiența energetică la nivelul IMM-urilor și întreprinderilor mari în cadrul Programului Operațional Infrastructură Mare 2014 – 2020***”.

**Solicitanţii eligibili**sunt:

* IMM-urile şi microîntreprinderile, astfel cum sunt definite la art. 2 lit. i), cu respectarea prevederilor Regulamentului (UE) nr. 651/2014.
* întreprinderile mari, cu excepţia întreprinderilor cu activităţi enumerate în anexa nr. 1 la Hotărârea Guvernului nr. 780/2006 privind stabilirea schemei de comercializare a certificatelor de emisii de gaze cu efect de seră, cu modificările şi completările ulterioare, respectiv în anexa I la Directiva 2003/87/CE.

În cadrul acestui obiectiv specific vor fi finanţate proiecte care au ca obiectiv sprijinirea următoarelor categorii de investiții în conformitate cu prevederile art. 5 din OUG 112/2022:

* investiţii în măsuri de eficienţă energetică şi de reducere a consumurilor specifice energetice la clădiri şi construcţiile anexe, cu excepţia clădirilor administrative sau clădirilor care nu sunt destinate activităţilor de producţie, de servicii ale IMM-urilor şi întreprinderilor mari, prin intervenţii la anvelopa clădirii, şarpante, învelitoare, inclusiv măsuri de consolidare a clădirilor şi construcţiilor anexe. De asemenea sunt permise intervenţii la sistemele de utilităţi ale clădirilor, precum şi achiziţii de echipamente, utilaje, dotări specifice necesare pentru producerea de energie necesare clădirilor şi construcţiilor anexe.
* investiţii în echipamente/utilaje/dotări specifice necesare pentru obţinerea de energie din surse regenerabile, cu excepţia biomasei, destinate consumului propriu de energie al IMM-urilor şi întreprinderilor mari, care se încadrează în capacitatea de producţie specifică prosumatorului definit potrivit art. 3 pct. 95 din Legea energiei electrice şi a gazelor naturale nr. 123/2012, republicată, cu modificările şi completările ulterioare.
* investiţii în măsuri de eficienţă energetică la nivelul unităţilor de cogenerare, trigenerare existente sau noi la momentul depunerii cererii pentru finanţare, inclusiv pentru lucrări de modernizare/reabilitare/creşterea puterilor instalate, utilizând sursele regenerabile de energie destinate consumului propriu, care se încadrează în capacitatea de producţie specifică prosumatorului;
* investiţii pentru reducerea consumului de energie şi a emisiilor de gaze cu efect de seră prin sisteme dedicate modernizării, monitorizării şi eficientizării consumului de energie la nivelul IMM-urilor şi întreprinderilor mari, ce vor include, în mod obligatoriu, instalarea unui sistem de management al energiei – EMS – care va asigura, la nivelul întreprinderii, o contorizare generală a consumului de energie, va realiza statistici asupra consumului, va înregistra şi analiza datele centralizate, va livra un raport periodic asupra acestor date şi va eficientiza consumul de energie în timp real.

Achiziţionarea de echipamente, utilaje, dotări specifice care fac parte din procesul de producţie/servicii respectiv din activitatea economică de bază a întreprinderii este posibilă dacă prin acestea se înlocuiesc echipamente, utilaje, dotări specifice cu consum de energie sporit şi prin această măsură se obţine o reducere a consumului specific de energie faţă de consumul iniţial.

**Bugetul alocat apelului** de proiecte este de 100.000.000 euro.

În cadrul apelului, **valoarea** **minimă** este de 50.000 euro și **maximă** de 200.000 euro.

**Finanțarea nerambursabilă maximă**acordată pentru un proiect de investiții în cadrul prezentei scheme nu poate depăși 100% din valoarea eligibilă a investiției, respectiv echivalentul în lei a 200.000 euro sau 100.000 euro, după caz, conform celor de mai jos.

[***Descarcă***](https://www.fonduri-structurale.ro/stiri/29377/poim-apelul-destinat-eficientei-energetice-la-nivelul-immurilor-si-intreprinderilor-mari-lansat-spre-consultare-publica#:~:text=POIM_Ghid%20Eficient%CC%A6a%20energetica%CC%86%20la%20nivelul%20IMM%2Durilor%20s%CC%A6i%20i%CC%82ntreprinderilor%20mari%20.rar) ghidul

Propunerile și sugestiile publicului pot fi trimise la sediul din șos. București-Ploiești, nr. 1 – 1B, Victoria Office – intrarea str. Menuetului, nr. 7, București, sector 1 și/sau pe adresele de email: secretariat.dgpim@mfe.gov.ro, în termen de **15 zile calendaristice** de la data publicării anunțului.

Sursa: MIPE

🏵🏵🏵

APELURI – Finanțări

POC 4.1.1: A început etapa de preînscriere în platforma IMM Recover pentru contractarea granturilor destinate activităților productive

Începând cu data de ieri, 16 august 2022, potențialii beneficiari se pot înrola în aplicația IMM Recover și pregăti documentele pentru Acțiunea 4.1.1. – „Investiții în activități productive”.

Totodată, Ministerul Investițiilor și Proiectelor Europene a publicat [**Manualul utilizatorului**](https://www.fonduri-structurale.ro/descarca-document/39790) pentru platforma granturi.imm.gov.ro.

Documentul cuprinde toate informațiile tehnice pe care utilizatorii ar trebui să le parcurgă pentru depunerea aplicațiilor electronice.

Solicitările privind relocarea contului în aplicația electronică IMM Recover trebuie transmise pe adresa de email: modificare.cont.immrecover@mfe.gov.ro.

**Informații pentru potențialii beneficiari:**

* Pentru proiectele care intră sub incidența ajutorului de minimis valoarea finanțării nerambursabile este de minim 50.000 euro și maxim 200.000 euro, iar pentru proiectele care intră sub incidența ajutorului de stat valoarea finanțării nerambursabile este de minim 50.000 euro și maxim 500.000 euro;
* Potențialii beneficiari se pot înrola în aplicația IMM Recover pentru pregătirea documentelor începând cu data de 16 august 2022, data la care începe perioada de preînscriere;
* Lansarea apelului de proiecte și depunerea propunerilor de proiecte în aplicația informatică IMM Recover va avea loc pe data de 23 august 2022;
* Înregistrarea şi transmiterea cererilor de finanțare (proiectelor) în aplicația electronică IMM Recover, împreună cu toate anexele solicitate prin Ghidul solicitantului se va face începând cu data de 23 august 2022, ora 10.00, pentru o perioadă de 7 zile calendaristice;
* Apelul se va încheia pe data de 29 august 2022, ora 23:59:59;
* Solicitările privind relocarea contului în aplicația electronică IMM Recover trebuie transmite pe adresa de: cont.immrecover@mfe.gov.ro.

[**Descarcă**](https://www.fonduri-structurale.ro/descarca-document/39791) Ghidul Solicitantului

Sursa: MIPE

🏵🏵🏵

Din actualitatea europeană

De ce este importantă securitatea cibernetică pentru UE

De la furturi de date până la spitale blocate, atacurile cibernetice pot avea consecințe nefaste. Aflați mai multe despre securitatea cibernetică și importanța acesteia.

 [Transformarea digitală a economiei și a societății](https://www.europarl.europa.eu/news/ro/headlines/priorities/transformare-digitala/20210414STO02010/transformarea-digitala-importanta-avantaje-si-politici-ue) a accelerat în ultimii ani, dând naștere la noi oportunități, dar și unor noi provocări. [Până în 2030](https://www.europarl.europa.eu/RegData/etudes/ATAG/2019/637980/EPRS_ATA%282019%29637980_EN.pdf), 125 de miliarde de dispozitive ar putea fi conectate la internet, față de 27 de miliarde în 2017. De asemenea, se preconizează că 90% dintre persoanele cu vârsta de peste șase ani vor fi online. Cum spațiul virtual este prin definiție interconectat, iar lumea fizică și cea digitală se împletesc tot mai strâns, noi pericole sunt pe cale să apară.

*Definiții*

Atacurile cibernetice sunt încercări de a folosi abuziv informațiile, prin furt, distrugere sau publicare cu scopul de a perturba sau distruge sistemele și rețelele de calculatoare.

Securitatea cibernetică include securizarea datelor și comunicațiilor, tehnologia de operare și platformele informatice necesare asigurării securității sistemelor digitale.

Apărarea cibernetică include securitatea cibernetică, analiza amenințărilor, precum și strategiile de protecție împotriva amenințărilor îndreptate împotriva cetățenilor, instituțiilor sau guvernelor.

Amenințări cibernetice în UE: costuri personale și pentru societate

Utilizarea soluțiilor digitale este în continuă creștere, iar munca la distanță, cumpărăturile online și contactul cu cei apropiați prin intermediul internetului au crescut rapid în timpul pandemiei. Aceste soluții pot fi benefice pentru consumatori, pot susține economia și [redresarea post-Covid](https://www.europarl.europa.eu/news/ro/headlines/priorities/raspunsul-ue-la-coronavirus). Totuși, s-a înregistrat și o [creștere proporțională a activităților digitale rău intenționate](https://digital-strategy.ec.europa.eu/en/news/new-europol-report-latest-developments-covid-19-criminal-landscape-eu).

***[22,3 miliarde](https://www.europarl.europa.eu/doceo/document/TA-9-2021-0286_RO.html%22%20%5Co%20%22Accesa%C8%9Bi%20pagina%20surs%C4%83%22%20%5Ct%20%22_blank)***[Numărul estimat al obiectelor conectate la internet ce vor fi în folosință până în 2024.](https://www.europarl.europa.eu/doceo/document/TA-9-2021-0286_RO.html%22%20%5Co%20%22Accesa%C8%9Bi%20pagina%20surs%C4%83%22%20%5Ct%20%22_blank)

Atacatorii pot folosi portaluri de „phishing” și emailuri cu linkuri sau fișiere atașate malițioase pentru a fura **date bancare** sau pentru a șantaja organizații după ce le **blochează sistemele informatice și datele.**

La baza [pieței digitale unice a UE](https://www.europarl.europa.eu/news/ro/headlines/priorities/piata-unica-digitala) stă un spațiu virtual sigur: dacă oamenii se simt în siguranță online acest lucru permite realizarea întregului potențial al pieței. [Indicele economiei și societății digitale din 2019](https://digital-strategy.ec.europa.eu/en/library/digital-economy-and-society-index-desi-2019) a arătat că îngrijorările legate de siguranță au limitat sau împiedicat 50% dintre utilizatorii de internet din UE în derularea de activități online. [Indicele din 2020](https://digital-strategy.ec.europa.eu/en/policies/desi) a indicat că 39% dintre cetățenii UE care au folosit internetul au întâlnit probleme legate de securitate.

Aflați [*cum puteți să vă protejați de criminalitatea cibernetică*](https://www.europarl.europa.eu/news/ro/headlines/society/20200327STO76003/cum-sa-va-protejati-de-infractorii-cibernetici) și care sunt [*principalele amenințări cibernetice recente.*](https://www.europarl.europa.eu/news/ro/headlines/society/20220120STO21428/securitate-cibernetica-principalele-amenintari-in-2021-infografic)

***[5,5 trilioane](https://digital-strategy.ec.europa.eu/en/library/cybersecure-digital-transformation-complex-threat-environment-brochure%22%20%5Co%20%22Accesa%C8%9Bi%20pagina%20surs%C4%83%22%20%5Ct%20%22_blank)***[Costul anual al criminalității cibernetice asupra economiei globale în 2020 - dublul costului din 2015 - conform estimărilor Comisiei](https://digital-strategy.ec.europa.eu/en/library/cybersecure-digital-transformation-complex-threat-environment-brochure%22%20%5Co%20%22Accesa%C8%9Bi%20pagina%20surs%C4%83%22%20%5Ct%20%22_blank)

Pagubele produse de atacurile cibernetice se întind dincolo de economie și finanțe, ele afectând **fundamentele democratice ale UE**și amenințând funcționarea normală a societății.

**Servicii esențiale și critice,**cum ar fi transporturile, energia, sănătatea și sectorul financiar, au devenit tot mai dependente de tehnologii digitale. Acest lucru, coroborat cu creșterea numărului de obiecte fizice conectate la internetul lucrurilor, poate avea consecințe directe, inclusiv transformarea securității cibernetice într-o problemă de viață și de moarte.

De la atacuri cibernetice asupra [spitalelor](https://www.europol.europa.eu/publications-documents/pandemic-profiteering-how-criminals-exploit-covid-19-crisis), forțându-le să amâne proceduri medicale urgente, la atacuri asupra rețelelor de electricitate și rezervelor de apă - atacatorii pun în pericol furnizarea de servicii esențiale. Pe măsură ce automobilele și casele devin tot mai conectate, acestea ar putea fi la rândul lor amenințate sau exploatate în moduri neprevăzute.

Atacurile cibernetice, desfășurate concomitent cu dezinformarea, presiunile economice sau atacuri armate convenționale, [pun la încercare reziliența statelor](https://www.europarl.europa.eu/RegData/etudes/ATAG/2021/698032/EPRS_ATA%282021%29698032_EN.pdf) și instituțiilor democratice, atentând în mod direct la pacea și securitatea UE.
Securitatea cibernetică în UE

Companiile și organizațiile din UE cheltuiesc semnificativ mai puțin pe securitatea cibernetică decât echivalentele lor din SUA. Uniunea Europeană lucrează la întărirea securității cibernetice. [Negociatori din partea Parlamentului și ai Consiliului au ajuns recent la un acord cu privire la Directiva NIS2](https://www.europarl.europa.eu/news/ro/press-room/20220513IPR29501/cybersecurity-deal-with-council-to-strengthen-eu-wide-resilience) - ce stabilește reguli cuprinzătoare pentru întărirea rezistenței în UE. „Trebuie să acționăm și să facem companiile, guvernele și societățile noastre mai rezistente la operațiuni cibernetice ostile”, a declarat deputatul european Bart Groothuis (Grupul Renew, Olanda), responsabil cu trecerea raportului cu privire la noile reguli prin Parlament.

Deputații europeni au solicitat recent [capacități de apărare cibernetică la nivelul UE](https://www.europarl.europa.eu/news/ro/press-room/20210930IPR13930/meps-demand-common-eu-cyber-defensive-capabilities) și lucrează la [garantarea unui nivel comun ridicat de securitate cibernetică în UE.](https://www.europarl.europa.eu/RegData/etudes/BRIE/2021/689333/EPRS_BRI%282021%29689333_EN.pdf)
Mai multe despre cum prefigurează UE lumea digitală

[**Actele legislative privind piețele și serviciile digitale explicate**](https://www.europarl.europa.eu/news/ro/headlines/priorities/transformare-digitala/20211209STO19124/legislatia-privind-pietele-si-serviciile-digitale-explicata)

[**Strategia europeană pentru date**](https://www.europarl.europa.eu/news/ro/headlines/priorities/inteligenta-artificiala-in-ue/20210218STO98124/strategia-europeana-pentru-date-ce-doreste-parlamentul)

[**Reglementarea și avantajele inteligenței artificiale**](https://www.europarl.europa.eu/news/ro/headlines/priorities/inteligenta-artificiala-in-ue/20201015STO89417/norme-privind-ia-ce-doreste-parlamentul-european)

Sursa: Parlamentul European - https://www.europarl.europa.eu/news/ro/headlines/society/20211008STO14521/de-ce-este-importanta-securitatea-cibernetica-pentru-ue

🏵🏵🏵

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru(9-8:30 CET în timpul săptămânii) 00 800 6 7 8 9 10 11sau sunaţi la numărul de telefon + 32-2-299.96.96 accesibil de oriunde din lume (tarif normal). |
|  *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

prefhd@prefecturahunedoara.ro; https://hd.prefectura.mai.gov.ro/